Ülevaade SAPARD-i agentuuri loomisest
05.05.2000
Euroopa Komisjoni esindaja Charles Groutage, kelle ülesandeks on
Arhiiv
sel aastal akrediteerida kandidaatriikide SAPARD agentuure,
tunnustas Põllumajanduse Registrite ja Informatsiooni Keskuse
(PRIK) juurde Tartus asutatud SAPARD-I agentuuri struktuuri ja
töökorralduse heaks.
Samuti andis ta PRIK asedirektori Katrin Noorkõivu sõnul tunnustava
hinnangu põllumajanduse ja maaelu investeeringutoetuste taotluste
menetlemise korrale, mis käsitleb taotluste vastuvõttu,
eelkontrolli, toetuste arvestamist, väljamaksmist ja järelkontrolli.
Groutage kinnitusel on need vastavuses EL SAPARD- agentuuri
akrediteerimise regulatsiooniga.
SAPARD-I agentuur koosneb kolmest eri osakonnast, millest kahel on
regionaalsed bürood taotluste vastuvõtuks ja kontrolliks.
Kogu SAPARD rakendusprotsess ning investeeringutoetuste taotlemise
mehhanism on kirjutatud põllumajandustoodete ja turu korraldamise
seaduse eelnõusse, mis tuleb riigikogus järgmisel nädalal esimesele
lugemisele. Seaduseelnõuga saab tutvuda põllumajandusministeeriumi
koduleheküljel www.agri.ee.
SAPARD agentuuri peab eelakrediteerima rahandusministeeriumis asuv
Rahvuslik Fond.
Suurima probleemina nimetas Groutage infotehnoloogia kiiret
väljaarendamist, mis nõuab regionaalsete büroode arvutiseerimist ning
ühtsete programmide väljatöötamist, et üle Eesti kõik protseduurid
kajastuksid ühes süsteemis ja andmebaasis.
Euroopa Komisjoni poolt on vastu võetud ka otsus, et kõik riigid,
kelle makseagentuur akrediteeritakse enne 30. septembrit, ei kaota
selle aasta toetussummasid, vaid neid on võimalik kasutada kuni
aastani 2002.
Eestile on aastaks 2000-2006 SAPARD raames igal aastal ette nähtud
12 miljonit eurot.
Charles Groutage viibis Eestis 3. ja 4. mail.